
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ

Σάββατο, 22 Αυγούστου 2026

ΔΕΛΤΙΟ ΤΥΠΟΥ

Θάνατος γυναίκας στην Παλαιά Φώκαια – Συνέχεια ενημέρωσης για τον εντοπισμό και διάσωση 33 αλλοδαπών νότια της Γαύδου – Συνέχεια ενημέρωσης για τον εντοπισμό 39 αλλοδαπών στους Καλούς Λιμένες – Παροχή συνδρομής σε άνδρα στη Χώρα Σφακίων – Διακομιδές ασθενών


Τις μεσημβρινές ώρες σήμερα, ενημερώθηκε η Λιμενική Αρχή της Παλαιάς Φώκαιας ότι μια 81χρονη ημεδαπή, ανασύρθηκε χωρίς τις αισθήσεις της από τη θαλάσσια περιοχή της παραλίας Αναβύσσου. Η γυναίκα, διακομίστηκε με ασθενοφόρο όχημα του ΕΚΑΒ στο Γενικό Νοσοκομείο «ΑΣΚΛΗΠΙΕΙΟ» Βούλας, όπου διαπιστώθηκε ο θάνατός της. Από το Α’ Λιμενικό Τμήμα Παλαιάς Φώκαιας του Κεντρικού Λιμεναρχείου Λαυρίου, που διενεργεί την προανάκριση, παραγγέλθηκε η διενέργεια νεκροψίας-νεκροτομής στο Εργαστήριο Ιατροδικαστικής και Τοξικολογίας Πανεπιστημίου Αθηνών.

*****

 Συνέχεια ενημέρωσης:
Αναφορικά με τον εντοπισμό και τη διάσωση 33 αλλοδαπών 16 ν.μ. νότια της Γαύδου, τις βραδινές ώρες χθες, συνελήφθη ένας 17χρονος αλλοδαπός (υπήκοος Νοτίου Σουδάν). Ο 17χρονος συνελήφθη για παράβαση του Ν. 3386/2005 «Παράνομη είσοδος στη χώρα», του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς ως ο διακινητής που τους μετέφερε από το Τομπρούκ της Λιβύης στην Ελλάδα, έναντι χρηματικής αμοιβής.

*****

Συνέχεια ενημέρωσης:
Αναφορικά με τον εντοπισμό 39 αλλοδαπών στην Παραλία Δέρματος του Δήμου Βιάννου, τις μεσημβρινές ώρες χθες, συνελήφθη ένας 22χρονος αλλοδαπός (υπήκοος Νοτίου Σουδάν). Ο 22χρονος συνελήφθη για παράβαση του Ν. 3386/2005 «Παράνομη είσοδος στη χώρα», του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς ως ο διακινητής που τους μετέφερε από το Τομπρούκ της Λιβύης στην Ελλάδα, καταβάλλοντας τα χρηματικά ποσά από 10.000 έως 16.000 δηνάρια Λιβύης και 2.000 δολάρια Η.Π.Α. έκαστος, για τη μεταφορά τους στην Ελλάδα.

*****
Τις μεσημβρινές ώρες σήμερα, ενημερώθηκε η Λιμενική Αρχή της Χώρας Σφακίων ότι ένας 47χρονος αλλοδαπός (υπήκοος Ιταλίας) ο οποίος βρισκόταν σε παραλία μεταξύ Αγίου Παύλου και Αγίας Ρούμελης, έχρηζε άμεσης ιατρικής περίθαλψης. Στο σημείο μετέβησαν ένα Περιπολικό σκάφος Λ.Σ.-ΕΛ.ΑΚΤ (ΠΛΣ) και το ταχύπλοο σκάφος «ΣΤΕΛΛΑ» Τ.Χ. 1176. Ο άνδρας παρελήφθη από το «ΣΤΕΛΛΑ» και μετεπιβιβάστηκε στο ΠΛΣ. Στη συνέχεια, μεταφέρθηκε με ασφάλεια στο λιμάνι της Χώρας Σφακίων, όπου παρελήφθη από ασθενοφόρο όχημα του ΕΚΑΒ και διακομίστηκε στο Κέντρο Υγείας Σφακίων, για παροχή ιατρικής περίθαλψης. 

     *****

Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-76χρονης, από το λιμάνι του Αγνώντα Σκοπέλου στο λιμάνι του Βόλου, με το Ε/Π-Τ/Ρ «ΠΑΝΑΓΙΑ ΟΔΗΓΗΤΡΑ» Ν.Π. 12397,
-28χρονης και 27χρονης, από το λιμάνι της Σκιάθου στο λιμάνι του Βόλου, με το Ι/Δ-Α/Ψ «ΑΘΩΣ» Ν.ΣΠ. 323,
-88χρονου, από το λιμάνι της Σκοπέλου στο λιμάνι του Βόλου, με Περιπολικό σκάφος Λ.Σ.-ΕΛ.ΑΚΤ.,
-25χρονου, από το λιμάνι της Τήνου στο λιμάνι της Σύρου, με Περιπολικό σκάφος Λ.Σ.-ΕΛ.ΑΚΤ. και
-51χρονης, από το λιμάνι των Ψαρών στο λιμάνι Βολισσού Χίου, με Περιπολικό σκάφος Λ.Σ.-ΕΛ.ΑΚΤ.

